Lp. Ivo Rull

Teie 12.02.2019

Meie 26.02.2019 nr 1

Vastus arupärimisele

seoses Viimsi Teataja sisu tasakaalustamatusega

Lugupeetud volikogu liige,

Olete esitanud arupärimise seoses Viimsi Teataja sisu tasakaaluga seonduvalt. Kohaliku ajalehe roll on edastada vallakodanikele olulist informatsiooni ning selle väljaandmine peab olema professionaalne ning järgima häid ajakirjandustavasid. Olen seisukohal, et vallavanem ei peaks sekkuma ajalehe toimetuse töösse, mis puudutab ajalehe sisu.

Kõik head ettepanekud, kuidas saaks Viimsi Teatajat paremaks ja sisukamaks muuta, on teretulnud ja selles võtmes saab ajalehe toimetus käsitleda ka Teie poolt esitatud arupärimist.

Viimasele küsimusele vastamiseks palusin Viimsi Teataja peatoimetaja seletust möödunud lehenumbrile, mida saate lugeda antud vastuskirja lisana.

Lugupidamisega,

/allkirjastatud digitaalselt/

Laine Randjärv

Vallavanem

***Viimsi Teataja peatoimetaja Ülo Siivelti selgitus***

*Fakt, et sel ajal ametis olnud vallavanemat Siim Kallast on kujutati seitsmel fotol, vastab tõele, kuid ta neil piltidel on selgelt näha, et ta on seal täitmas ainult oma ameti- ja esinduskohustust.*

*Kaanel on kokku kolm pilti. Esimesel pildil on Siim Kallas, kes viibib aasta muusiku Sissi Nylia Benita tunnustamise juures. Foto tähtsaim subjekt on Sissi. Peatoimetajana valisin selle pildi, sest see oli parim pilt Sissist aastapreemiate üleandmisüritusel. Sissi on Superstaari lauluvõistlusel osalemisega toonud aasta jooksul Viimsile palju au ja tähelepanu. Sellepärast ka selline valik.*

*Leheküljel 2 asub lahkuva vallavanema Siim Kallase keskmises mõõdus foto ja keskmises suuruses intervjuu. Intervjuu juurde kuulub alati ka foto intervjueeritavast. Piirdutud on ühe tagasihoidliku portreepildiga.*

*Lk 3 asub Viimsi valla aastapreemiatega tunnustamise ühispilt. Vallavanem seisab vasakul ääres ja ei ole 32 inimese seas keskne figuur. Esindab valda.*

*Sama lehekülje allosas asub lühike uudis koos kahe fotoga, kus ühel fotol asetab pärja Tartu rahulepingu 99. aastapäeval abivallavanem ja teisel vallavanem Siim Kallas. Kumbki esindas sündmusel Viimsi vallavalitsust. Tegemist on iga-aastase traditsioonilise üritusega.*

*Lk 5-7 asub valla 2018. haridus- ja kultuuriaastat kokkuvõttev artikkel, kus lk 5 on vallavanem taas 25 inimesega ühispildil. Seisab tagareas, pool nägu varjus.*

*Lk 6 asub foto, kus vallavalitsusel on külas Islandi noored. See, et 29 inimesega fotol Siim Kallas esindab vallavalitsust, on samuti täiesti loomulik.*

*Lk 7 asub foto, mis on lausa ajalooline, sest Rootsi kroonprintsess Victoria koos abikaasaga, samuti EV president Kersti Kaljulaid abikaasaga on astumas Naissaare pinnale, kus neid võtavad vastu lilledega lapsed ja Viimsi valda esindav vallavanem Siim Kallas koos abikaasaga, kes on küljega. Peatähelepanu on kroonprintsessil ja lilledega tervitaval lapsel. Tegemist oli rootsieestlaste jaoks sümboolse Püha Maarja kiriku piduliku taaspühitsemisega.*

*Kõigil neil fotodel on oma kindel koht artiklis, mis räägib kui tublit tööd on teinud Viimsi valla haridus ja kultuuriosakonna töötajad möödunud aastal. Seal pole kusagil kiidulaulu Siim Kallasele ja tema erilisele rollile.*

***Kokkuvõtteks***

*Siim Kallas kandideerib Tallinna linnas ja viimsilased ei saa Riigikogusse kandideerivat Siim Kallast valida. Seetõttu ei vasta tõele väide, et kõne all olev Viimsi Teataja on propageerinud Siim Kallase isikukultust ja lehes on talle teadlikult ja sihilikult tehtud lubamatut reklaami.*

*Tõsiasja, et Siim Kallase võib leida seitsmel pildil põhjuseks on ajaline kokkulangevus sellel ajahetkel vallas toimunud valla aastapreemiate tunnustusürituse ja haridus-kultuuriosakonna 2018. aastat kokkuvõtva artikli ilmumisega samas lehes. On loomulik, et Viimsi Teataja edastas vallaelanikele värsket infot ja traditsioonilist iga-aastast aastakokkuvõtet.*

*Samuti oli Siim Kallase lahkumisintervjuu samas lehenumbris, sest just sel ajal oli hr Kallas otsustanud tagasi astuda vallavanema kohalt ning tegi kokkuvõtte tehtud tööst Viimsis.*

*Intervjuus vastab intervjueeritav Siim Kallas küsimustele nagu talle õige tundub ja iga lugeja otsustab ise, kas tegu on kiitlemise või faktide esitamisega.*

*Olen aasta aega viibinud kõigi vallas toimunud suuremate sündmuste juures ja kajastanud neid valla lehes. Sellele tuginedes julgen väita, et kõik intervjuus öeldu vastab tõele. Kui toimunud fakte mitteteadvad inimesed väidavad vastupidist, siis on nad kahjuks eksiteel.*

*On väga kahetsusväärne, et ilmunud fotosid on meelevaldselt tõlgendatud. Kritiseerijad ei ole aru saanud, mida konkreetsed fotod tegelikult illustreerivad. Viimsi Teataja 3/2019 on kokku pandud puhta südametunnistusega ja häid ajakirjandustavasid järgides.*

***Lugupidamisega Ülo Siivelt***